களத்துப்பட்டி

களத்துப்பட்டி என்பது தமிழ்நாடு மாநிலத்தின் திண்டுக்கல் மாவட்டம், நத்தம் வட்டம், செந்துறை கிராமத்தின் அருகில் உள்ளது. இது செந்துறை ஊராட்சியுடன் இணைந்தது.  இவ்வூராட்சி ஒன்றியத்தில் 23 ஊராட்சி மன்றங்கள் உள்ளன.  அவற்றுள் பதினெட்டு ஊர்கள் ’பட்டி’ என்று பெயர் பெறுகின்றன.  இவை பதினெட்டுப்பட்டிக் கிராமங்கள் என்று அழைக்கப்படுகின்றன. அதில் ஒன்று இந்தக் களத்துப்பட்டி கிராமமாகும்.

 பதினெட்டு ஊர்கள் (பதினெட்டுப் பட்டிகள்) 
   வேலம்பட்டி
 உராளிபட்டி
 சிரங்காட்டுப்பட்டி
 களத்துப்பட்டி
 சமுத்திராப்பட்டி
 ரெட்டியபட்டி
 புன்னப்பட்டி
 பண்ணுவார்பட்டி
 குட்டுப்பட்டி
 குடகிபட்டி
 ஆவிச்சிபட்டி
 என். புதுப்பட்டி
 கருத்தநாயக்கன்பட்டி
 கோவில்பட்டி
 மல்லநாயக்கன்பட்டி
 பழனிபட்டி
 பெரியூர்பட்டி
 மணக்காட்டுப்பட்டி

 பெயர்க்காரணம் 
‘களம்’ என்ற சொல் வேளாண்குடிகளுக்கான பணிமனை போன்ற இடமாகும். நெல் முதலான தானியக் கதிர்களைக் காய வைக்கவும், தூற்றவும், பக்குவப்படுத்தவும் இந்தக் களங்கள் பயன்பட்டன. இவ்வூரில் அத்தகைய களங்கள் நிறைய உண்டு. 

அதுபோலவே ‘பட்டி’ என்ற சொல் மேய்ச்சல் தொழிலை மேற்கொள்பவர்கள் தங்களின் ஆடு, மாடுகளைப் பாதுகாக்கும் இடத்தைக் குறிப்பதாகும். இவ்வூரில் பட்டிகளும் நிறைய உண்டு. 

ஆதலால் வேளாண்மையும் ஆநிரை மேய்த்தலும் ஆகிய இருதொழில்களைக் குறிக்கும் சொல்லாக இவ்வூருக்குக் களத்துப்பட்டி என்ற பெயர் அமைந்தது. 

 ஊரின் சிறப்புகள் 
களத்துப்பட்டி மேற்குத் தொடர்ச்சிமலையின் எல்லைப் பகுதியில் அமைந்துள்ளது. இந்த ஊரில் இருந்து இரண்டு கல் தொலைவில் மலைப்பகுதி தொடங்குகிறது. இந்த மலையுச்சியில் அருள்மிகு முடிமலையாண்டவர் திருக்கோயில் அமைந்துள்ளது. இக்கோயிலுக்குச் செல்வதற்குக் காட்டு வழியான ஒற்றையடிப் பாதையே உள்ளது.

இந்தக் கோயிலில் வழிபாடு செய்வதற்காக ஆண்டுக்கு ஒருமுறை பக்தர்கள் வருகின்றனர். அதிலும் குறிப்பாக ஆடி மாதத்தில் வழிபாடு செய்வது சிறப்பு என்பது அவர்களின் நம்பிக்கை. 1.  ஆடி முதல் நாள், 2. ஆடி பதினெட்டாம் நாள், 3. ஆடி நிறைவு நாள் ஆகிய ஆடி மாதத்தின் முக்கிய நாட்களில் இங்கு சிறப்பு வழிபாடுகள் நடைபெறுகின்றன. இந்த மலைக்குப் பூப்பெய்திய பெண்கள் யாரும் செல்வதில்லை. இது ஒரு வழக்கமாகவே பின்பற்றப்பட்டு வருகிறது.

 மேற்கோள்கள் 

பகுப்பு:திண்டுக்கல் மாவட்டத்தில் உள்ள கிராமங்கள்